સાર્થ જોડણીકોશ પછી ગુજરાતી ભાષાના શબ્દકોશની તવારીખમાં મોટી ફાળ, હરણ ફાળ ભરાઈ 'ભગવદ્ગોમંડલ'થી ઈ.સ. ૧૯૪૪માં. સાર્થ જોડણી કોશે લાંબી મજલ કાપવાની બાકી હતી અને આજે પણ છે. આ લાંબી મજલ કાપવાનું કામ ભગવદ્ગોમંડલે કર્યું. ભગવદ્ગોમંડલમાં ૨૮૧૭૩૩ શબ્દો છે, જેના પ્રમાણમાં સાર્થમાં તેના ૨૬% જેટલા જ શબ્દો છે. માત્ર શબ્દસંખ્યા કે તેના કદની દૃષ્ટિએ જ ભગવદ્ગોમંડલ અનન્ય છે, એમ નથી. તેની કેટલીક આગવી વિશિષ્ટતાઓ પણ છે. શબ્દકોશમાં સામાન્ય રીતે શબ્દ, તેની વ્યુત્પત્તિ, અન્ય ભાષામાંથી આવ્યો હોય તો તેની માહિતી તે જે અર્થમાં વપરાતો હોય તે અર્થ કે તેની સમજ, તેના પર્યાય, પારિભાષિક શબ્દ હોય તો તેની માહિતી, તેને લગતા રૂઢિપ્રયોગ અને કહેવત, શબ્દ લિખિત રીતે ભાષામાં વપરાયો હોય તો સંબંધિત વાક્ય કે કાવ્યપંક્તિ આપવામાં આવે છે. ભગવદ્ગોમંડલમાં પણ તેમ જ છે પરંતુ કોઈ પણ ભાષાના શબ્દકોશ કરતાં ભગવદ્ગોમંડલની કેટલીક આગવી વિશિષ્ટતાઓ છે. એક તો શબ્દના જ જુદા જુદા ભાગ અને દરેક ભાગનો અર્થ અથવા પ્રત્યય હોય તો તે પ્રત્યય શો ભાગ દાખવે છે તેની વિગતો શબ્દ સામે તરત જ આપવામાં આવેલ છે.